**LAPSEN LAAJA 4-VUOTIS TERVEYSTARKASTUS**

**yhteistyössä huoltajien, Hyvinkään neuvolan ja varhaiskasvatuksen kanssa**

**- *Ohjeet henkilökunnalle***

Neuvolassa tehdään kaikille hyvinkääläisille 4-vuotiaille lapsille laaja terveystarkastus. Siihen sisältyy varhaiskasvatuspalvelujen henkilökunnan arvio alle kouluikäisen lapsen kehityksestä varhaiskasvatuksen arjen näkökulmasta. Arviointilomake tehdään päiväkotilapsista ja se tehdään vain huoltajien kirjallisella luvalla (Suostumus ja tiedonsaantipyyntö salassa pidettävien tietojen luovuttamiseen sekä monialaiseen yhteistyöhön). Huoltajille annetaan oma kyselylomake ja neuvola täyttää oman osionsa lomakkeesta. Neuvola ja varhaiskasvatus ovat yhdessä huoltajien kanssa muokanneet arviointi- ja kyselylomakkeita.

Varhaiskasvatuksessa ryhmän kasvattajat antavat **huoltajille täytettäväksi Huoltajien lomakkeen** kuukautta ennen lapsen 4-vuotissyntymäpäivää. Huoltajat palauttavat lomakkeen varhaiskasvatukseen. Varhaiskasvatus täyttää kuukautta ennen lapsen syntymäpäivää **Varhaiskasvatuksen lomakkeen.** Lasten vahvuudet sivulle huoltajat kirjaavat oman sekä lapsen näkemyksen ja varhaiskasvatus taas omansa. Varhaiskasvatuksessa käydään arviointilomakkeiden ja lapsen varhaiskasvatussuunnitelman pohjalta keskustelu huoltajien kanssa. Varhaiskasvatus **lähettää** huoltajien suostumuksella lomakkeet neuvolaan. **Neuvolan täyttämä lomake** 4-vuotistarkastuksessa annetaan huoltajalle lapsen käydessä neuvolassa ja huoltajan tehtävänä on toimittaa neuvolan lomake päiväkotiin.

Varhaiskasvatuksen alkaessa **päiväkodin johtaja** kertoo lapsen huoltajille monialaisesta yhteistyöstä yleisesti, mutta aina yhteistyötä muiden palveluiden kanssa tehdessä kasvattajat keskustelevat huoltajien kanssa ja täyttävät yhteistyö -lomakkeen, **jota ei tarvitse kopioida neuvolaan.** Toimikauden alussa ryhmän kasvattajat kartoittavat ryhmänsä 4-vuotta täyttävät lapset ja huolehtivat, että lomakkeet tulevat täytetyksi.

**Kesäaika** on huomioitava erikseen. Neuvolassa ei järjestetä 4-vuotiaiden laajoja terveystarkastuksia supistetun toiminnan aikana (yleensä juhannuksesta 6 vkoa). Lapsen ryhmän kasvattajat arvioivat, täytetäänkö lomakkeet ennen vai jälkeen kesälomakauden. Kun kesällä 4-vuotta täyttävä lapsi vaihtaa ryhmää/hoitopaikkaa, vastuu lomakkeista on siinä hoitopaikassa, josta lapsi lähtee pois. Kesän aikana täytetyissä lomakkeissa on erityisen tärkeää merkitä laatimispäivämäärä lomakkeeseen.

Neuvolan yhteistyölomakkeista kasvattajat saavat tärkeää tietoa lapsen taidoista sekä pohjaa keskustelulle huoltajien kanssa. Arviointi mahdollistaa lapsen tuen tarpeen varhaisen havaitsemisen. Monialainen yhteistyö parantaa lapsen yksilöllisen tuen suunnittelua varhaiskasvatuksessa.

Muiden ikäluokkien neuvolan vuositarkastuksissa käytetään yhteistyölomaketta (Neuvolan ja päiväkodin palaute), joka löytyy myös Ossin sivuilta.